
Dragi čitaoče,

Ova knjiga je posveta prelepom detinjstvu u Vojvodini, zemlji širokih polja i beskrajnog plavog neba. Neka te ove stranice povedu na putovanje kroz ravnice gde se izmaglica i sunce susreću, gde vetar nosi miris iz usnulih seoca i gde svaki zalazak sunca obasjava srca toplinom. Vojvodina je mesto gde se zemlja susreće sa kosmosom, gde su snovi veliki mogući kao nebo iznad nas. Neka te priča iz ove knjige podseti da je svaki korak na ovoj zemlji ispunjen magijom i da je detinjstvo u Vojvodini dragoceni dar.

Sa ljubavlju i nadom da ćeš uživati u svakom trenutku ove priče,

Susanna D. Stark

Iza tvrtkovog salaša

Kroz prozor udara neka čudna vrelina a iako je vetrić lagano pirkao kroz zavese nije se osećalo nikakvo olakšanje. Dečaka obuze dosada pa se maši za svoj telefon.

"Halo, imaš li volju da se nadjemo kod jezerceta? Aha, ajde javi onda ostalima ja krećem za pet minuta.", pa stade da navlači šorts preko kupaćih gaća.

"Gde ćeš Zvezdane po toj vrućini?", viknu Dana iz kuhinje.

"Idem da se nadjem sa svojim društvom. Dosadno mi je kod kuće."

"Dobro, idi ako te već mesto ne drži! Samo nemoj zaboraviti da poneseš kačket.

Dečak projuri pored nje ali se vrati da zgrabi jednu jabuku i ovlaš poljubi majku u obraz.

Njenim licem preleti blaženi osmeh pa nastavi da briše oprano posudje.

On zagrize u sočnu jabuku a pljuvačka mu od slasti jurne na usta. Jednom rukom zgrabi par časopisa a drugom volan plave bicikle a jabuku zagrize zubima kako bi mogao otvoriti i proći kroz kapiju. Časopise ubaci u žičanu korpu koja je bila pričvršćena za volan pa zavrti pedalama. Nije se redovno ni sjurio niz ulicu kada za njim jurne komšijsko pseto lajući. 

"Tri, dva, jedan!", broji dečak sekunde koliko je psu bilo potrebno da ga dostigne.

Jazavičar je imao krakte noge ali je bio hitar pa ga je skoro sasvim dostigao. On ustade na obe noge i tako stojećki nastavi da vergla staru, zardjanu biciklu pa uspe nekako da mu izmakne. Zbog vreline ulica beše sasvim pusta pa osim njega napolju nije bilo ni žive duše. On zaokrenu iza ugla u treću ulicu pa poče ponovo da broji. Nije redovno ni izrekao broj pet kada iz kapije izlete vučjak raskošnog i negovanog krzna pa se dade za njim u poteru. Dečak stade da vergla pedale koliko god je imao sange pa ali se svo vreme okretao za sobom. Vučjak ga sustiže pa ga ovlaš zgrabi za nogu a ovaj je otrese i udari njome psa u čeljust. Od straha ga nacilja ogriženom jabukom pa ga pogodi u butinu a pseto ciknu pa se zaustavi. Potpuno zadihan nastavi vožnju neprestano se osvrćući. Od uzbudjenja mu je sve tutnjalo u ušima a srce mu je kucalo kao da će iz grudi iskočiti. Pošto je poprilično odmaknuo od svoje kuće pseto se zaustavi i ne krene dalje za njim već se sa onih predjenih par stotina metara vrati u svoje dvorište. Na širokoj raskrsnici dečak zastade na čas i spusti levu nogu na asfalt na čije rubove je vetar naneo srebrni pesak. Postojala je realna opasnost da krupni rotvajler krene za njim iz ulice sa leve strane ali po tom vremenu nije imao ni volje ni snage da se suoči sa njim pa se odluči za ulicu desno koja je bila zaobilazni put do njegovog cilja ali ipak i bezbedniji. Usput naidje na dečaka koji je vodio psa na uzici a da je pri tome i sam polako vozio biciklu.

"Hej, Šuga! Jel' i tebi vruće?", upita drugara koji se zaustavio da ga sačeka.

"Ne pitaj! I ne samo meni. Buva se ceo dan prevrće od vrućine i ne zna šta će sa sobom.", reče pokazujući glavom na šarenog baseta.

Ovom je visio dugački jezik niz usta od vrućine pa pogleda dečake nekako ispod oka  kao da ih optužuje što mora po ovoj vrućini da se šeta. Podsećao je na kakvo tužno dete sa onim svojim okruglim smedjim očima i naboranim podočnjacima. Čim je video da su dečaci zastali koji sekund on se spusti na zadnje dve noge pa krene da se češe. Šuga ga cimne za povodac pa tako krenuše svi zajedno u istom pravcu. Pas je trčkarao za njima stinim koracima vidno zadihan dok su mu dugačke uši poskakivale pri svakom koraku. U sledećoj ulici ih sustiže još jedan dečak pa uz glasnu škripu zakoči ispred njih.

On se ispravi na zadnjem točku i stade da poskakuje na njemu i balansira neko vreme a onda se spusti spretno na zemlju. Fotoaparat koji je visio okačen o njegov vrat, poskoči pa mu pade na grudi.

"Ćao, Jojo! Jednom ćeš slomiti taj tvoj foto aparat. Čudi me da još uvek nisi!", pozdravi Zvezdan dečaka sa fotoaparatom.

"Ne boj se ti ništa za moj aparat. To je antički primerak kojem ništa ne može da fali."

"Ne znam zašto već ne kupiš jedan novi kada već toliko voliš da fotografišeš? Noviji aparati su jeftiniji i lakši za upotrebu.", upita ga Zvezdan sa čudjenjem.

"Ah, vi to ne razumete. Ovo je umetnost a ne obična fotografija. Rekao sam vam već stotinu puta da ovi stariji imaju bolji kvalitet slike nego ovi današnji a to mi je izuzetno bitno. Nije sve dobro što je moderno.", oodgovori im on odmahujući rukom.

Tako lagano izadjoše iz sela pa se uputiše seoskim putićem kroz visoku travu. Iz livade je prosto isparavala vrelina i sa sobom je uznosila opojne mirise kamilice, hajdučke trave i palamide u nebo.

Nije prošlo mnogo vremena a iza sebe začuju drndanje točkova. Sva trojica se okrenuše pa ugledaše dečaka na trotinetu.

"I Krofni je vrućina, vidi ga sav se zacrveneo!", pokaže Jojo na dečaka koji je bio sasvim crven u licu.

Ovaj sidje sa svog trotineta pa krene da ga gura pokraj sebe.

"Dobro da se uopšte neko dosetio da izadje iz kuće, već sam se ošugavio sedeći unutra.", požali se Donat kojem je isto tako bilo dosadno kod kuće. Dok su prolazili pokraj obradjenih njiva kukuruza i suncokreta jedini zvuk koji je prekidao tišinu su bili njihovi glasovi i neprekidna svirka cvrčkova. Vilini konjici su ih saletali sa visine ali oni na to nisu obraćali pažnju. Već su hiljadama puta prolazili tom stazom pa im više tamo ništa nije bilo čudno i nepoznato. Čim se približiše jednom salašu oni postaše tiši i oprezniji. Zvezdan stavi prst na usta pa se okrene ka njima da ih upozori. Ali dečaci behu već na to spremni jer nije bilo prvi put da se šunjaju pokraj Tvrtkovog salaša. Pognuti protrčaše pored kuće, sretni što je žbunje svuda oko salaša bujalo pa se ništa nije videlo iz dvorišta. Čim su stigli iza štale tu se ponovo ispraviše ali bicikle i dalje guraše u što većoj tišini.

Iz malenih i prljavih prozora štale se čula neobična muzika.

"Je li to Mocart ili samo sanjam?", upita Jojo.

"Ne sanjaš! To je Mala noćna muzika.", potvrdi mu Zvezdan.

"I do sada nije bio baš sasvim normalan a sada je potpuno poludeo.", pridruži im se i Šuga.

"Zar niste čuli najnoviju novost!", obrati im se Krofna jer je on večito imao najnovije informacije iz nekog njima nepoznatog izvora.

"Šta?", upitaše ga svi istovremeno radoznalo.

"Kum moga tate ima strinu koja opet ima komšinicu koja radi na otkupu mleka. Ona kaže da se Tvrtko hvalio čoveku koji kod njega dolazi svako jutro da preuzme mleko, kako kravama pušta klasičnu muziku jer su onda opuštenije i daju bolji kvalitet mleka. Navodno je o tome čitao negde u nakom magazinu pa je poželeo i sam da isproba."

"Baš je otkačenjak!", uzvikne Jojo.

"Ali to još nije sve! Navodno su uzimali uzorke mleka za laboratoriju i znatno su bolji od onih iz vremena kada im još nije puštao muziku. Tvrtko se hvališe kako uz malu investiciju sada dobija mnogo više para."

"Samo otkačeni ljudi imaju sreće. To ti je tako u životu. Neko uči, radi pa ništa.", komentariše na to Šuga.

"Ma nije sve u radu i učenju. U današnje vreme ima taj ko je domišljat i snalažljiv.", reče Zvezdan.

Uz podsmeh i cerekanje stigoše napokon i do samog jezerceta koje se prostiralo odmah iza štale. Tu Tvrtko skoro da nikada nije zalazio osim ako bi primetio da se neko smuca oko njegove kuće. E to Tvrtko uopšte nije podnosio pa ih je znao čak i vilama terati odatle. Kako su se samo brzo znali spremiti i pokupiti stvari i pobeći svojim krntijama odatle. Mogla bi im i vojska pozavideti na brzini. A kako da se i ne žure? Sa Tvrtkom se nije moglo šaliti. Naočigled miran i staložen znao je da  vrišti i poludi kada bi ih uhvatio na svom imanju.

Dečaci bi uvek u povratku gurali žurno svoje bicikle koje su poskakivale po kamenju a udaranje lanaca bi ih svojim zveckanjem odavalo. Onako mokri od vode su znali često gundjati: "Šta mu smeta što se tamo družimo? I onako nikada ne koristi taj deo imanja. Kao da ima neke štete od toga!"

Bicikle nasloniše u hladovinu ispod velikog oraha koji je nadaleko i naširoko bio jedino drvo. Osim nekoliko žbunova zove iza štale nije bilo ničega osim kukuruza, suncokreta i žita dokle god pogled doseže. Svi poskakaše u vodu a Zvezdan privuče rukom debeli konop na čijem kraju je bila privezana stara traktorska guma. Stane jednom nogom na nju pa se zaljulja iznad vode i uskoči u vodu. Svežina mlake vode ga za čas rashladi pa se odmah oseti opuštenije i vedrije. Nije prošlo dugo vremena a svi se krenuše kupati i skakati u vodu jedan za drugim pa im se čak i pseto pridružilo da se bar malo rashladi. Tek posle sat vremena se skloniše u debelu hladovinu ispod oraha i tu posedaše jedan do drugog po travi. Zvezdan zatvori oči pa okrene glavu ka suncu. Blještavi zraci su se probijali izmedju grana i pekli mu zatvorene kapke.

"Ovo je baš uživancija!", uzdahne Šuga zadovoljno pa pogleda ka Krofni koji se ispružio na travi sa rukama ispod glave.

Tišinu odjednom prekinuše nečiji žurni koraci. Svi se ispraviše, spremni za beg ako to bude bilo potrebno. Ali prilika koju ugledaše im je dočarala osmeh na licima. Putem je trčala jedna sitna prilika koju sve glave pomno pratiše.

"Eno ga zec!", pokaza Jojo prstom na dečaka koji im je prilazio zadihan.

"Pa dobro gde si ti? Tebe sam prvog zvao a poslednji si došao!", upita ga Zvezdan.

"Ah, probušila mi se guma na bicikli. Taman sam krenuo niz ulicu kada mi je jedan veliki trn gledičije probušio gumu. Vratio sam se ali je potrajalo dok sam je rastavio i zalepio gumu ali je previše toplo pa lepak ne hvata. Moram pokušati opet čim se smrkne i malo zahladi. "

"Nisi valjda čak iz Mišićeva dolazio peške?", začudi se Zvezdan.

"A šta ću? Bolje i to nego da sedim ceo dan u kući. Ne mogu da podnesem više gundjanje svojih roditelja."

Drugari su ga u potpunosti razumeli jer su i oni imali isti problem.

"Bilo bi najbolje kada biste se ti i Donat preselili u Djurdjin. Onda biste nam obojica bili bliže."

"A što se vi ne preselite u Mišićevo? Nama je tamo dobro. Uostalom i onako se uvek nalazimo ovde kod Tvrtka na pola puta.", pa pokaže na Tvrtkovu kuću.

"Tako je! Bilo bi glupo da se sele kada se uglavnom ovde nalazimo.", potvrdi Jojo.

"Ovo je najbolje mesto na svetu i okolini!", potvrdi i Zvezdan pa se ponovo nasloni na ruku i zatvori oči.

"Jesi li poneo sa sobom najnovije UFO časopise i stripove?", upita ga Jojo.

On mu pokaže prstom na biciklu a da pri tome nije ni oka otvorio.

Jojo skoči pa zgrabi novine koje je ovaj poneo sa sobom pa stade da ih prelistava.

Donat izvadi domaći hleb koji je njegova mama umesila i nešto sira i šunke pa im svima naseče po parče.

[image: ]

Šuga skoči do njegove torbice pa se vrati sa nekoliko paradajza koje opere u jezerskoj vodi.

Jeli su tako šakama kao ogladneli vukovi dok su mrve padale svuda oko njih ali ništa nije bilo sladje no jesti tu napolju u prirodi sa društvom koje voliš.

"Ljudi, slušajte šta ovde piše!", uzvikne Jojo pa stade glasno da čita.

Dečaci ućutaše pa se svi okrenuše ka njemu jer su svi podjednako voleli sve novosti i zanimljivosti koje se tiču svemira.

"Na hiljade ljudi dolazi na imanje poljoprivrednika Kristofa Scholza u južnoj Bavarskoj a razlog su oznake u žitu koje su kako on tvrdi ostavili vanzemaljci. Ne zna se sa sigurnošću da li je to tačno ali je činjenica da se Kristof ovih dana ne može osloboditi od nepoželjnih turista koji gaze po njegovom žitu.", čita Jojo.

"Ima li možda i neka fotografija?", upita Zvezdan znatiželjno.

"Naravno da ima!", pa izvrne stranicu ka njima da je svi dobro vide.

"Vau! Kako fantastično izgleda!"

"I šta piše dalje? Čitaj!", podstakne ga Zvezdan zainteresovano.

"Kaže ovako! Pitali smo gospodina Scholza, šta kažete na sve ovo? Kako šta kažem? Svu će mi njivu izgaziti! Ono što nisu vanzemaljci uništili to će turisti dokrajčiti. Ove godine mogu da se oprostim od prihoda! Kaže taj seljak!"

"Dobro, nastavi dalje da čitaš!", kaže mu Donat.

"A zašto ste tako sigurni da su to učinili baš vanzemaljci? Zato što sam prokletu gamad lično video! Pa odmahne ljutito rukom i ostavi novinara samog sa mikrofonom. To je bio izveštaj iz južne Bavarske gde smo sinoć imali posetu iz druge Galaksije."

Sva petorica gledaju u sliku bez reči opčinjeni onim što vide.

"Do sada su nalazili označena polja u Engleskoj i Americi a sada tako blizu. Što nisam bio tamo? Napravio bih bar hiljadu slika!", uzdahnu Jojo čežnjivo.

"E to ti baš verujemo! Nigde se ne odvajaš od tog tvog aparata. Od svakog našeg pokreta napraviš bar deset slika. Nekada mi se čini da smo najslikaniji ljudi na ovoj planeti.", požali se Zvezdan.

Ali onda se zavali na stablo pa ućuta i stade da prebira po svojim mislima. Nije prošlo mnogo vremena a Zvezdan se trgne i skoči na noge kao oparen.

"Ako hoćeš ja ću ti omogućiti da napraviš milion fotografija od krugova u polju.", obrati se Jojou.

Svi ućutaše pa sa čudjenjem gledaše u njega ne znajući šta je time hteo da kaže.

"Moj džeparac neće doteći za kartu do Bavarske.", požali se Šuga pa se stade češati po gustoj kosi.

Zvezdan odmahne rukom.

"Neće vam trebati ni para. Moći ćete da posmatrate sve ovde ispred sebe."

"Kako ovde?", gleda Jojo tupo u njega tek sada ne razumejući šta ovaj hoće da kaže.

"Kako me ne razumete? Kao da ne govorimo istim jezikom! No, ovde na Tvrtkovoj njivi.

Uzećemo kanape i štapove i sami iscrtati polje. Jel' vam je sada malo jasnije?"

Nekoliko sekundi im nije ništa dopiralo do mozga a onda kao da im je neko istovremeno pritisnuo na dugme oni poskakaše ozarenih lica.

"Pa kako se toga nisi pre setio? Odlična ideja!"

"Ti si Zvezdane genijalac! Nisi ti džabe naš vodja. Jer mi smo "Space Cowboys!"

A onda se stadoše dogovarati šta im sve treba kako bi napravili mustre u žitu i na koji način će to sprovesti. Zvezdan sedne na zemlju pa stade štapom crtati mustru u pesku a ostali posedaše do njega. Nije prošlo mnogo vremena a oni se dogovoriše kako će mustra izgledati pa krenuše krišom u Tvrtkovo dvorište da pozajme kanap i štapove. Šuga tiho preskoči drvenu ogradu a Buva ostade sa ove strane da ga sačeka. Ubrzo se vrati pa im stade dodavati sve što je pronašao u njegovoj šupi a njima bi moglo biti od nekakve koristi. Čim je sve prebacio preko, sa lakoćom se uzvere kao veverica i u skoku se nadje pored svog pseta.

"Psst! Budite tiši!", pokuša Zvezdan da ih stiša pa usput zgrabi jedno oguljeno tanko deblo.

Sunce je zarumenilo nebom kada su počeli praviti znakove u žitu a bi već potpuni mrak kada to i završiše. Oznojeni i prašnjavi popadaše po travi.

"Nisam znao da je ovo tako naporno? ", reče Zec pa nosom pokuša da podigne naočari na oči. Lice mu beše crno od prljavštine a komarci mu počeše gristi oznojeno telo.

Zvezdan stade prikupljati drvca da potpali vatru a još dvojica krenuše za njim.

"Voleo bih da sam ujutro ovde da vidim Tvrtkovo lice kada ugleda njivu.", nasmeja se Šuga.

"Oh, nisi jedini!", prigovori mu Donat.

Nije redovno ni završio rečenicu kad nebom propara munja i završi negde iza njih u kukuruzu.

Dečaci pogledaše uvis pa spaziše vedro nebo i zvezde koje su stidljivo treperile. 

"Kakva je to munja iz vedroga neba?", upita Zvezdan a onda kao da je neko lenjirom povukao liniju na nebu zaspe od gore kiša meteora.

"Od kada seva a da nema ni oblačka?", začudi se Šuga pa se počeša iza uveta a Buva isto tako za njim.

"Kako je bilo lepo! Šteta što tako kratko traje!", promuca Jojo misleći na kišu meteora.

"Pogledajte gore ka nebu, šta je ono? Izgleda kao mesec!", pokaže Zvezdan prstom na osvetljeno nebesko telo.

Dečaci ostaše bez daha.

Na nebu sasvim blizu meseca se pojavilo nešto što je ličilo na manju kopiju meseca.

"Odakle se sada ovo pojavilo?", začudi se Jojo pa odmah zgrabi kameru da napravi par fotografija.

Neko vreme su posmatrali i divili se nepoznatom nebeskom objektu koje se iznenada niotkuda stvorilo i izgleda nije imalo nameru da nestane i ispari kao kiša meteora.

"Ne znam šta bi to moglo biti ali mislim da je vreme da se razidjemo i odemo na spavanje. Sutra se nadjemo ovde već u deset sati.", reče im Zvezdan pa prvi ustane.

"Ko će ustati tako rano? Pa sigurno je prošla već ponoć!", krene Jojo da zeva.

"Ma kakva ponoć već je tri sata ujutro.", baci Donat pogled na sat.

"Tri! Ubiće me tata!", skoči Jojo odmah razbudjen.

Tako se družina razidje na dve strane. Dvojica krenuše ka Mišićevu a trojica ka Djurdjinu. Kada se razišao od drugara Zvezdan je vozio mračnim ulicama ali je znao da ga psi noću neće napadati. Vazduh postade svež pa ga prodje jeza od hladnoće. Do nozdrva su mu dopirali mirisi osveženog cveća koje je noću zaklopilo glavice čekajući jutro i prve sunčeve zrake. Ispred pojedinih dvorišta  je bio poliven pesak kako bi bar odnedakle došlo malo osveženja pa se onako mokar lepio za točkove i škripio ispod blatobrana. Pred samom kućom on sidje sa bicikle pa se tiho ušunja kroz dvorište u kuću. Na sreću ovo je bilo selo gde se ama baš ništa nije dešavalo pa skoro niko nije zaključavao kapije i vrata od kuća. Tako uspe neopaženo da udje i baci se umoran na krevet pa onako prljav odmah zaspa.

Tragovi u žitu

Ujutro ga probudiše iz kuhinje uzbudjeni glasovi. Zvezdan ustane pa se još pospano odgega do kuhinje zatvorenih očiju.

"Kakvi su tebe kerovi napali?", upita ga otac začudjeno. 

Zvezdan otvori oči pa tek tada primeti da je još obučen u jučerašnje odelo.

"Zvezdane, sine šta se s'tobom desilo?", pridje mu majka pa mu dlanom zaliže šiške.

Dečak vide da je u kući sve kao i obično. Otac mu je već uveliko sedeo za kuhinjskim stolom u beloj potkošulji i rešavao ukrštenicu a mama je pripremala ručak.

"Ah, ništa posebno! Sinoć smo se družili do kasno pa sam bio previše umoran da se okupam."

"Ha! Sigurno si zgubidanio sa onim tvojim spejs kaubojima?"

"Da, tata!"

"Pitam se samo kada ćete već konačno odrasti? Imate dvanaest godina a verujete u takve budalaštine. U vašim godinama ja sam već uveliko radio..."

"Ma, dosta već ti sa tim tvojim šta si ti u njihovim godinama radio!", zagrmi Dana na njega.

"Pusti dete da proživi svoje detinjstvo kako hoće i neka uživa. Druga su to bila ta naša vremena. A da mene pitaš i ja bih više volela da sam odrasla ovako nego onako sve pod konac!"

Mićo ne htede ženi da se suprotstavi jer to bi značilo da mora slušati njeno zvocanje narednih par sati a to mu danas nikako nije bilo po volji. Zato zgrabi svoje novine pa ih otvori širom i nabije nos u njih da mu se osim ruku više ništa nije videlo.

"Nego šta galamite od jutros toliko? Zato sam se i probudio."

"Ah, dole u selu je čitava hajka. Svi što imaju vremena su se skupili kod Tvrtkovog salaša. Zamisli, ludak tvrdi da su mu se vanzemaljci spustili na njivu i da su mu celu letinu uništili.", krene Dana da smeje.

"Šta?", vrisne dečak.

Izgleda da je Tvrtko zagrizao u mamac i da se konačno nešto dešava u selu a on će to prespavati.

"I ne samo to, izgleda da se na nebu pojavio Asteroid, čekaj samo da vidim kako se zove", pa okrene prvu stranicu novine, "zove se Asteroid 2020 CD3. Od sinoć stoji u blizini meseca. Tako bar kažu novine!", pa nastavi da čita članak.

"Mesec obilazi zemlju ali ovaj put nije sam. Zemljina teža je privukla jedan mini mesec a radi se o asteroidu 2020 CD3. Još jedan mesec okružuje zemlju i tu će ostati još neko vreme, kažu naučnici. Ovaj 

asteroid je na svom letu pored zemlje bio uhvaćen zemljinom težom pa obilazi oko zemlje kao drugi, manji i privremeni mesec ali je njemu za to potrebno punih četrdeset i sedam dana. U svakom slučaju nećemo se moći još dugo diviti ovom nebeskom čudu jer će nas ovaj maleni pratilac uskoro napustiti."

Zvezdan se znatiželjno spustio na stolicu pa onako čupav sluša oca sasvim razbudjen.

"Mama, koliko je sati?", upita je čim je otac završio čitanje.

"Sad' će jedanaest sine. Raspust je gde se toliko žuriš?"

Zvezdan se lupi rukom po čelu. A lepo se sa drugarima dogovorio da se tamo nadju u deset sati. Verovatno su već svi tamo osim njega.

On krene da navlači patike a otac ga prekide.

"Pa dobro nećeš valjda tako kaljav da ideš?", pa proviri iza novina.

Na brzinu se pogleda u ogledalo i shvati da sa tim prljavim muzgama po licu zaista ne može da izadje iz kuće pa odjuri do kupatila, nasapuna se, ispere lice i za tri minute bi gotov.

"Eto, jesam ti lepo reko da mu ništa ne kazivaš! Ko' da nije dosta zaludjen i ovako sa tim njegovim vanzemaljcima?", pa baci pogled na plakat nekog filma na zidu na kojem je bila glava vanzemaljca a ispod je pisalo velikim štampanim slovima "Alien".

"Kad ćeš već skinuti te tvoje plakate sa kuhinjskog zida? Ponekad prosto nemam volju da jedem kad vidim da te strašne oči kako bulje u mene!"

"Ti si mu sam rekao da ne sme ništa da lepi u svojoj sobi. U kuhinji se svakako prlja, možeš tamo da lepiš. To su tvoje reči ili se ne sećam dobro?", podboči se Dana namrgodjeno.

Mićo protrese novine pa ih iznervirano spusti na sto. 

"Šta je ovo? Ni nedeljom više nema čovek mira u ovoj kući? Jeste reko' sam pa šta? Mislio sam da će mu potrajati koji mesec pa će ga proći ali eto već pet godina gledam u ova čudovišta sa drugih planeta. Druga deca lepe bar postere od nekih pevača pa je neke prosto i lepo pogledati jer su ljudi lepi. A vidi ti ovo čudovište? Bojim se noću ući i čašu vode popiti!"

"Ma ti se bojiš? Kad' treba doći do frižidera ili po pivo i rakiju prodje tebe oma sav strah! Šta si navro na to jadno dete!"

"Eh, sad mi je stvarno dosta! Odo' ja iz kuće pa radite šta god 'oćete!", reče pa zgrabi svoju poštarsku jaknu, navuče je i ode iz kuće.

Dana se nije mnogo za to sekirala. Znala je ona dobro šta je njemu sada u glavi. Naći će on neku žrtvu u selu kod koje će prisesti i lepo se izjadati i usput par čašica rakije sljuštiti. A onda će doći kući a da ne zucne o svadji ni reči pa će nastaviti kao da svadje nikada nije ni bilo. Neka ga, neka radi šta hoće! Momčić je to, treba mu neki izduvni ventil. 

Zvezdan projuri pored nje pa poče da skakuće na jednoj nozi dok je vezivao pertle. Sa stola je zgrabio jednu kiflicu sa salom punjenu pekmezom od šljiva pa je strpa u usta i izjuri iz kuće.

"Gde ćeš sada i ti? Opet me ostavljate samu kod kuće? Kome ja ovde kuvam?"

Ali dečak nije imao vremena za gubljenje već se maši bicikle pa odjuri najkraćim putem. 

Toliko mu se žurilo da mu je bilo potpuno svejedno ako će ga svi seoski kerovi svući sa bicikle, bilo mu je samo bitno da što pre stigne do Tvrtkovog salaša da izvidi šta se tamo dešava.

Ali ovaj put kao da su i psi osetili napetost u selu, ni jedan od njih nije na ulicu ni privirio.

Nikada brže nije stigao do kraja sela pa tu skoči sa bicikle i nastavi da je gura uskim zaraslim putićem. Točak je odskakivao od kamenčića ali nije sada za to mario. A kada je napokon do Tvrtkovog salaša stigao tu je bila okupljena već masa ljudi. On se progura izmedju njih u prve redove.

"Hej, derane! Kudan se žuriš? I mi bi isto da vidimo ko' i ti!", pobuni se jedan od paora. 

Dečak ugleda svoju družinu pa pohita do njih. Na njivi obrasloj žitom stoji Tvrtko i dva policajca pa se žučno sa njim raspravljaju. Svako je dobro poznavao ta dva organa reda. Bili su to Pero Andrak i Ratko Pralica ali su ga svi prozvali Ratko Palica jer je uvek sa sobom nosio pendrek.

"Šta se desilo?", upita znatiželjno Zvezdan drugare.

"Ja sam prvi od svih stigao! Nisam mogao propustiti ovakvu priliku. Ovo se ne dešava svaki dan!", pohvali se Jojo.

Zvezdanu bi malo krivo jer je znao da od svih njih najviše prati sve časopise i novosti iz svemira ali se tu već nije dalo ništa ispraviti. Najuzbudljivi dan u svome životu je do pola prespavao. Bio je besan na sebe ali ništu mu Jojo nije za to kriv.

"Napravio sam već preko stotinu slika. Evo pogledaj!", pohvali se ovaj pa pokaže slike na svom najstarijem modelu digitalnog aparata.

Svi se opet nagnuše nad aparatom iako su već videli slike ali nisu mogli odoleti prizorima koje je Jojo uspeo da uhvati. Zvezdanovo lice je ozario osmeh dok je gledao Tvrtka kako se češka po glavi posmatrajući svoje izgaženo žito. A zatim su sledile slike sa policajcima koji su se šetali po njivi, premeravali i ogradjivali slegnuto žito kanapima. Na svim ostalima bila je gomila znatiželjnika koji su isto tako kao i oni posmatrali šta se dešava.

"Znam ja tačno ko iza toga stoji!", podviknu po stoti put Tvrtko.

"To su oni mangupi ali isto tako i svemirac.", pa pokaže rukom prvo na njih a onda u pravcu visokih kukuruza.

Dečaci su se smejali bezbrižno jer su znali da prvo treba da se dokaže da su to bili oni. A kako će dokazati kada ih niko nije video?

Ipak Tvrtko je slutio ko iza svega stoji pa im je neprestano dobacivao smrknute i namrgodjene poglede.

Dok su se ostali dečaci smejali i gurkali komentarišući tiho zbivanja, Zvezdan je prelistavao slike na foto aparatu pa stade da ih vrti napred nazad.

"Oh! Vanzemaljac!", prošaputa Zvezdan. 

"Šta radiš? Pa te slike si već video, što se vraćaš unazad?", upita ga Jojo.

Zvezdanu nestade osmeh sa lica pa mu na čelu iskoči bora.

"Šta si se smrko? Jel' ne valjaju slike? A baš sam se trudio!", uzdahne dečak razočarano.

"Ne! Sa slikama je sve u najboljem redu! Nego ovo nije u redu!", pa mu pokaže jednu sliku pa preskoči na drugu.

Jojo nije znao na šta ovaj misli pa ovaj stade brzo da stiska dugmad za napred i nazad i skače sa jedne slike na drugu. Jojove oči se širom otvoriše pa ni sam nije mogao da veruje onome što vidi. Dečaci se okupiše oko njih u krug pa svi stadoše da se vrpolje.

"Spejs kauboji, mislim da je vreme za sastanak!", obrati im se Zvezdan pa prvi krene iza štale na jezero.

Dečaci ga slediše žurnim korakom pa čak i Buva ovoga puta krene za njima hitro iako ga je u tome ometala odeća u koju ga je Šuga obukao. Izgledao je smešno onako obučen u hipi odelo sa perikom Boba Marlija i šarenom kapicom. Na nosu su mu stajale okrugle zatamnjene naočari a oko vrata šarena marama i venčić od margareta kao i lanac sa velikim, okruglim znakom koji je u hipi pokretu označavao simbol za mir. Šuga je sa sobom nosio zastavu na kojoj je velikim slovima pisalo "Peace on earth", sa kojom je poželeo dobrodošlicu navodnim vanzemaljcima.

Tako je šarena družina stigla konačno do mesta ispod oraha.

"Da li se neko od vas vraćao sinoć?", upita ih Zvezdan pa ih sve pogleda smrtno ozbiljnim pogledom.

"Ja nisam!"

"Ni ja!"

"Ja sam i onako kasnio kući!", požali se Jojo.

Zvezdan pogleda na Zeca strogim pogledom pa ovome bi neprijatno. On zavrnu nosom kako bi podigao naočare na oči pa odmahne glavom.

"Ni ja nisam! Mrzilo bi me da vučem sam po poljani konope. A i kako bih uspeo sam bez ičije pomoći da izvučem tako perfektne geometrijske oblike?", opravda se i Donat.

Zvezdan okrene fotoaprat ka sebi pa potvrdno klimne glavom.

"Da, tako je! Mustra je previše kompleksna da bi je neko od nas mogao napraviti. Jedva smo i ove valjkaste i kružne oblike uspeli svi zajedno napraviti!"

"I šta to onda znači?", upita Šuga zbunjeno pa se počeše iza uveta.

Buva ga pogleda istim takvim praznim pogledom kao da i on nije razumeo o čemu se radi a onda sedne na zadnjicu i krene da se češe nogom iza uveta.

Zvezdan složi neki čudan izraz lica kao da se radi o otvaranju neke velike svečanosti pa im se obrati: "Zar ne shvatate?"

Ali svi samo odmahivaše glavama gledajući u njega priglupo.

"Ljudi, ovo je mogao da uradi samo jedan pravi vanzemaljac!"

Medju družinom nastade galama. Svi se stadoše gurkati i dovikivati pa ih je Zvezdan morao smirivati.

"Od danas moramo preuzeti noćnu stražu dok god ne sretnemo te vanzemaljce!"

Dečaci stadoše da se uznemireno komešaju.

"Zar celu noć?"

"Pa naravno celu noć! Ili da mu možda ostavimo ceduljče i napišemo da dodje na njivu od deset pa do dva?"

Oni odrično zavrteše glavama.

"U redu, ali ne znam kako ću se od oca izvući!", požali se Donat.

"Ni moj nije bolji ali ja ću rizikovati i život za ovo ako treba!", priznade Jojo.

"Dobro! Ima li nekoga da je protiv?", upita dečake.

Svi odmahnuše glavama pa se na kraju ipak složiše da je ovo jedinstvena prilika koja im se verovatno neće pružiti još jednom u životu. Prilika zbog koje vredi sve rizikovati pa neka bude šta bude. Tako udruženi, uspirlitanih duša i ozarenih lica se vratiše do gomile ljudi da vide šta će se dalje desiti. Ovo je njihova scena na pozornici koju su sami kreirali pa će zato i ostati do kraja kao njeni akteri. Nisu se redovno ni okupili ispred gomile kada nekoliko zelenih džipova naglo zakočiše ispred Tvrtkovog salaša. Ljudi obučeni u

